SA sangers 'bang' op kalender vir Afrikaans is Groot | Netwerk24
Deur AJ Opperman 05 Desember 2018 12:57
Van Suid-Afrika se grootste sangers trotseer hul vrese of geite met 'n reptiel of 'n ander dier op Afrikaans is Groot se nuwe kalender.
Corlea Botha Foto: Willem Botha
Op die kalender ten bate van Solidariteit Helpende Hand se #StopHonger-fonds raak Bok van Blerk so bietjie eie met 'n slang, Bobby met 'n papegaai op sy skouer, die Heuwels Fantasties met onder meer apies en 'n krimpvarkie en Steve Hofmeyr met 'n skoonma-se-tong-plant.
Sommige van die kunstenaars was op hul senuwees op stel, maar omdat dit vir liefdadigheid is, het hulle vasgebyt terwyl die sanger Willem Botha die foto's geneem het.
Die kalender is onlangs by Afrikaans is Groot se konserte in Pretoria bekend gestel.
Die #StopHonger-fonds wil verseker dat 8 000 kleuters nie honger ly nie.
Volgens Johan C. Venter, bemarkingshoof van Coleske Artistis wat Afrikaans is Groot aanbied, is die kalender die idee van Suna Robberts van Image by Suna. As 'n grimeerkunstenaar is sy lankal betrokke by Afrikaans is Groot.
"Sy wou al baie lank so 'n soort projek aanpak," sê Venter. "En ek hou baie van die konsep, want 'n mens voel dikwels hierdie was 'n wilde jaar vir jou. Karlien het ook oor die projek gesê dat 'n mens soms jou vrese reguit in die oë moet kyk en ek dink dit is wat die kalender simboliseer. 'n Nuwe jaar is mos ook vir 'n mens onbekend. Jy weet nie wat jy alles gaan doen en wat vir jou voorlê nie. Die kalender is ook 'n subtiele en dalk onbewustelike motivering vir mense."
Die Heuwels Fantasties Foto: Willem Botha
Die kalender kos R120.
Stuur 'n e-pos aan info@afrikaansisgroot.co.za om te bestel en vir meer inligting.
Dit is ook te koop by die Kaapse vertonings van Afrikaans is Groot wat van 15 tot 17 Maart in die GrandWest-casino in Goodwood noord van Kaapstad gehou word.
Die kunstenaars wat op die kalender verskyn:
Bobby van Jaarsveld – Januarie
Monique Steyn – Februarie
Jay – Maart
Karlien van Jaarsveld – April
Steve Hofmeyr – Mei
Die Heuwels Fantasties – Junie
Elvis Blue – Julie
Corlea Botha – Augustus
Dewald Wasserfall – September
Bok van Blerk – Oktober
Tarryn Lamb – November
Riana Nel – Desember
Karlien van Jaarsveld Foto: Willem Botha
Meer oor: Afrikaans Is Groot | Karlien Van Jaarsveld | Corlea Botha | Die Heuwels Fantasties | Bobby Van Jaarsveld | Steve Hofmeyr | Willem Botha | Musiek | Sangers